# VEDTEKTER for

## Krea barnehage as i Flekkefjord kommune

**1. Formål:**

Formål er iht. Lov om barnehager §1:

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.»

Krea barnehage drives som en del av Solkollen-konseptet til Læringsverkstedet.

I tillegg til ovenstående er Solkollen-barnehagene verdimessig forankret i kristen tro og tradisjon (jf. Lov om barnehager §1a). Dette verdigrunnlaget formidles blant annet gjennom sang og musikk, Bibelfortellinger og kristen høytidsmarkering.

Barnehagen drives i samsvar med:

* Lov om barnehager, og de til enhver tid gjeldende forskrifter og retningslinjer utarbeidet av Kunnskapsdepartementet
* Rammeplan for barnehagen
* Årsplan/virksomhetsplaner for barnehagen
* Lov om internkontroll og barnehagens egne sikkerhets/internkontrollrutiner
* Forskrift om miljørettet helsevern i barnehager og skoler
* Vedtak gjort av eierstyre

**2. Eier og forvaltning:**

Krea barnehage as eies av Læringsverkstedet AS, og drives som en del av Solkollen konsept-barnehagene.

Barnehagen har et samarbeidsutvalg (SU) som består av 2 representanter fra foreldrene, 2 representanter fra de ansatte i barnehagen og 1 representant fra eier. SU forelegges planer og saker som vedrører barnehagehverdagen.

Foreldreutvalget (FAU) består av foreldre/foresatte til alle barna i barnehagen.

**3. Barnehagens areal:**

Kunnskapsdepartementets veiledende norm for netto leke- og oppholdsareal er 5,3 m² for barn under 3 år og 4 m² for barn over 3 år. Barnehagen er godkjent for barn fra 0 - 6 år i henhold til et netto leke- og oppholdsareal på 166 m², i samsvar med Barnehageloven. Netto utelekeareal er ca. 996 m².

**4. Åpningstid:**

Barnehagens åpningstid er kl. 06.40 – 16.25, mandag – fredag. Alle barn skal være hentet og ute av barnehagen innen kl.16.25. Dersom barnehagens åpningstid ikke overholdes kan det medføre tap av plass/oppsigelse av plass. Barna må følges inn hver morgen og hjelpes med avkledning.

# Julaften, nyttårsaften og onsdag før skjærtorsdag holdes stengt.

Eierstyret kan vurdere å holde barnehagen lukket i høytider og skoleferier. Barnehagen holder stengt på 5 planleggingsdager gjennom barnehageåret. Nærmere beskjed gis i god tid.

**5. Ferie:**

Barnehagen holdes i utgangspunktet åpen hele året. Imidlertid forutsettes det at alle barn har ferie sammen med sine foresatte. Alle barn skal ha 4 ukers ferie i løpet av barnehageåret (01.08-31.07). Tre av ukene må tas sammenhengende i perioden 1. juni-31. august. Den siste uken tas ut etter eget ønske i løpet av barnehageåret.

Foreldrene skal gi melding om når barna skal ha sommerferie innen 1. april. På bakgrunn av denne informasjonen utarbeider styrer ferieliste for personalet og plan for sommerdrift av barnehagen.

**6. Betaling:**

Forfall er den 10. i hver måned, gjeldende for inneværende måned. Det betales for 11 måneder pr barnehageår (01.08-31.07). Juli er betalingsfri måned. Betalingen skal skje via avtalegiro. Uteblitt foreldrebetaling utover en – 1 – måned kan medføre tap av plassen.

Læringsverkstedet barnehager følger Lov om barnehager med «Forskrift om foreldrebetaling i barnehagen» i henhold til føringer for makspris og moderasjonsordninger.

For informasjon om gjeldende ordning med redusert foreldrebetaling og gratis kjernetid – se den enkelte kommunes hjemmeside

Kostpenger kommer i tillegg til ordinær foreldrebetaling. Se barnehagens hjemmesider for oppdaterte priser.

Det er anledning til å kjøpe ekstra dager dersom barnehagens personal mener de har ledig kapasitet og mulighet for det. Dette gjelder for de som har redusert plass.

**7. Opptak:**

1. Det gjennomføres samordnet opptak for de private og kommunale barnehagene i Flekkefjord kommune. Opptak skjer i tråd med Lov om barnehager § 12 med tilhørende forskrift. Søknad om opptak skjer på fastsatt skjema, vedlagt nødvendig dokumentasjon. Barnehagen tildeler selv plassene innenfor samordnet opptak i kommunen.
2. Opptakstid:

Barn som tas opp i barnehagen har plass frem til skolepliktig alder, til barnet sies opp av foreldrene/foresatte eller så lenge barnehagen er i drift. Plassen må sies opp med to – 2 – måneders varsel, regnet fra den 1. i måneden. Dersom plassen benyttes etter 1. mai, må det betales for plassen ut barnehageåret, dvs. oppsigelsen må være sendt senest 1. april. Barnehageåret er perioden 1.august til 31.juli.

Signert kontrakt for barnehageplass viser plassprosent barnet er tildelt i barnehagen. Plassen kan kun disponeres pr. dager, og kan ikke fordeles på kortere dager. Det er ikke mulig å si opp deler av en kontrakt. Ønsker man endring i oppholdstid (for eksempel redusert plass), kan man søke om dette. Endringssøknader vil være med i vurderingen styrer gjør ved eventuelle endringer i barnegruppa.

1. Opptakskrets:

Opptakskretsen er barn bosatt i Flekkefjord kommune. Hvis barnehagen ikke får fylt opp barnehageplassene etter bestemmelsen over, vil det vurderes å ta inn barn fra andre kommuner. Endringer i forhold til overflytting til ny barnehage blir foretatt på opptaksmøtet etter gjeldende opptakskriterier.

1. Opptakskriterier:
	1. Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne (Lov om barnehager §13 1. ledd).

Barn som det er fattet vedtak om etter lov om barneverntjenester §§ 4-12 og 4-4 annet og fjerde ledd, har rett til prioritet ved opptak i barnehage (Lov om barnehager §13 2. ledd).

* 1. Barn av ansatte i Læringsverkstedet.
		1. Barn av fast ansatte
		2. Barn av ansatte i lengre vikariater
	2. Søsken av barn som har plass i barnehagen.
		1. Søsken av barn i samme barnehage
		2. Søsken av barn i andre av Læringsverkstedets barnehager
	3. Barn som søker overflytting fra en annen Læringsverkstedet barnehage
	4. De øvrige barnehageplassene fordeles etter barnehagens vurdering (barnegruppas sammensetning og alder) blant barn i aktuelle årskull.
		1. Søkere som har Læringsverkstedet barnehage Krea som 1. prioritet.
		2. Øvrige søkere

Dersom søkere stiller likt innenfor de ulike kriteriene, foretas loddtrekning.

**8. Måltid:**

Det serveres 2 måltider i barnehagen pr dag (frokost og lunsj), i tillegg er det et fruktmåltid på ettermiddagen. Læringsverkstedet har fokus på sunt kosthold.

**9. Klær:**

Klær og fottøy må være merket med navn. Barna må alltid ha med ekstra skift.

Ved utrygt vær må regntøy tas med. Barna må ha med lette sko eller tøfler til innebruk.

**10. Ansvar:**

Barna er ulykkesforsikret hele døgnet, også utenom barnehagens åpningstid. Ta kontakt med barnehagen for informasjon om forsikringsvilkår.

Barnehagens innboforsikring dekker kun forsikringstakers eiendeler. En utvidelse av forsikringen til å dekke barnas eiendeler, ville medført en uforholdsmessig høy egenandel pr foresatt som overstiger en sannsynlig verdi på medbrakt tøy/eiendeler. Barnehagen er derfor ikke ansvarlig for medbrakte eiendeler ved eventuell skade/brann/tyveri. Forsikringsopplysninger kan gis av eierne.

**11. Sykdom:**

Alle foreldre skal levere ”Erklæring om barnets helse” før oppstart i barnehagen, jmf. § 23 om helsekontroll.

Barn som har vært syke om natten (f.eks. oppkast, diaré, feber eller symptomer på annen sykdom) skal holdes hjemme. Ved barnesykdommer eller tegn til andre smittsomme sykdommer må barnet holdes hjemme, og barnehagen varsles om sykdommen.

Dersom barn blir syke i løpet av dagen, må foreldrene hente dem.

Ved fravær må det meldes fra til barnehagen før kl 08.30 om morgenen.

**12. Arbeidsform:**

Barnehagen skal være et sted som stimulerer barnas læringslyst gjennom lekpregede aktiviteter. Opplegget tar sikte på å trene opp barnas konsentrasjon, motorikk, språk, sosiale kompetanse, selvstendighet og fantasi. Det legges stor vekt på utendørsaktiviteter og turer. Barnehagen vil legge til rette for at aktivitetene passer for de forskjellige alderstrinn og tar hensyn til det enkelte barn.

**13. Samarbeid:**

Barnehagen ønsker å ha en nær og god kontakt med det enkelte hjem. Foreldre/foresatte er velkomne til å besøke barnehagen for å se hvordan vi arbeider eller å snakke med personalet.

**14. Internkontroll:**

Barnehagen har internkontroll som til enhver tid følger gjeldende retningslinjer, lover og forskrifter.

**15. Styrer/personale:**

1. Ansettelser:

Barnehagens styrer ansettes av eierstyret. Læringsverkstedet følger Lov om barnehager § 17 og § 18 med tilhørende forskrift i forhold til utdanningskrav og bemanningsnorm. Styrer representerer barnehagens eiere, og er barnehagens daglige, administrative og øverste pedagogiske leder. Styrer rapporterer til samarbeidsutvalget og eierstyret.

Øvrig personale ansettes av eierstyret etter innstilling fra styrer.

Læringsverkstedet har fagdager for de barnehageansatte. Det gjennomføres også jevnlige samlinger for styrerne fra Læringsverkstedets barnehager. I tillegg deltar ansatte på interne og eksterne kurs.

1. Instruks:

Instruks for styrer og øvrig personale fastsettes av eierstyret i barnehagen.

**16. Politiattest**

Politiattest må fremlegges før tiltredelse av stillingen, jmf. Lov om barnehager § 19.

**17. Taushetsplikt:**

I følge § 20 i ”Lov om barnehager” har alle som arbeider i barnehagen taushetsplikt. Eierne har også taushetsplikt.

**18. Opplysningsplikt:**

I følge § 21 og 22 i «Lov om barnehager» har alle som arbeider i barnehagen plikt til å gi bistand til sosialtjenesten og barneverntjenesten, og av eget tiltak plikt til å gi opplysninger til sosial- og barnevernstjenesten dersom disse instanser bør gjennomføre tiltak til gunst for barn i barnehagen.

**19. Mislighold**

Dersom foresatte som har barn i barnehagen, bryter eller unnlater å følge barnehagens vedtekter, retningslinjer og bestemmelser, kan eierstyre beslutte at barnet mister plassen. Det samme gjelder ved uregelmessig betaling, eller dersom foresatte har utestående foreldrebetaling på 1 mnd. eller mer.

Når hensynet tilsier det kan et barn, i særlige tilfeller, flyttes til en annen barnehage eller bli sagt opp. Før det blir gjort vedtak om å flytte/si opp et barn skal det være prøvd andre tiltak. Tiltaket skal være drøftet med foresatte. Vedtak om flytting/oppsigelse gjøres sentralt i Læringsverkstedet, ikke ved den enkelte barnehage, og i samråd med kommunen.

Dersom barnet blir hentet etter barnehagens ordinære åpningstid gjentatte ganger, kan eierstyret beslutte at barnet mister plassen. Skriftlig advarsel skal da være gitt på forhånd.

**20. Endringer av vedtekter**

Eierstyret kan endre retningslinjer for driften av barnehagen etter at endringsforslaget er forelagt samarbeidsutvalget til uttalelse. Disse vedtektene er vedtatt av eierstyret 15. februar 2018.

**21. Klage**

Klager fremstilles skriftlig til styrer. Alle kan klage, både enkeltpersoner og foreldrerepresentanter på vegne av foreldregruppen. Fra klagen fremsettes har styrer inntil 2 uker til å komme med en skriftlig tilbakemelding.